Document ID: 31994R2526

KOMISSION ASETUS (EY) N:o 2526/94,
annettu 19 päivänä lokakuuta 1994,
asetuksen (ETY) N:o 3886/92 muuttamisesta naudanliha-alalle säädettyjen palkkiojärjestelmien soveltamista koskevien yksityiskohtaisten sääntöjen osalta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon naudanliha-alan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 805/68(1), sellaisena kuin se on viimeksi muutettuna asetuksella (EY) N:o 1884/94(2), ja erityisesti sen 4 e artiklan 5 kohdan ja 4 f artiklan 4 kohdan,
sekä katsoo, että
komission asetuksessa (ETY) N:o 3886/92(3), sellaisena kuin se on viimeksi muutettuna asetuksella (EY) N:o 1719/94(4), annetaan tiettyjä emolehmäpalkkio-oikeuksien siirtämistä ja oikeuksien reservistä myöntämistä koskevia sääntöjä,
vääristymien välttämiseksi niiden tuottajien, jotka ovat saaneet palkkio-oikeuksia kansallisesta reservistä veloituksetta, ja muiden tuottajien kohtelussa olisi kansallisesta reservistä veloituksetta oikeuksia saaneiden tuottajien osalta toisaalta hyväksyttävä mahdollisuus jättää asianmukaisesti perustelluissa poikkeustapauksissa soveltamatta asetuksen (ETY) N:o 3886/92 32 artiklassa annettuja säännöksiä, ja toisaalta säädettävä tietystä suvaitsevaisuudesta sen nykyisen säännön osalta, jossa määrätään, että kyseisten tuottajien on käytettävä kaikki oikeutensa kolmen kalenterivuoden kuluessa,
palkkio-oikeuksien siirtojen ja väliaikaisten luovutusten hallinnoinnista saatu kokemus on osoittanut, että olisi suotavaa tarvittaessa sallia jäsenvaltioiden vahvistaa se määräaika, johon mennessä mainituista siirroista ja väliaikaisista luovutuksista on ilmoitettava toimivaltaisille viranomaisille, mahdollisimman lähelle sitä päivämäärää, jona tuottajien on tehtävä palkkiohakemuksensa; niin ikään olisi sitä säädettyä määräaikaa, johon mennessä toimivaltaisten viranomaisten on ilmoitettava kyseisille tuottajille mainittujen siirtojen ja väliaikaisten luovutusten perusteella vahvistetuista uusista enimmäismääristä, mukautettava vastaavasti,
asetus (ETY) N:o 3886/92 olisi tämän vuoksi muutettava ja
tässä asetuksessa säädetyt toimenpiteet ovat naudanlihan hallintokomitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 3886/92 seuraavasti:
1. Korvataan 32 artikla seuraavasti:
"32 artikla
Veloituksetta saadut oikeudet
Asianmukaisesti perusteltuja poikkeustapauksia lukuun ottamatta silloin, kun tuottaja on saanut palkkio-oikeuksia kansallisesta reservistä veloituksetta:
a) kyseisellä tuottajalla ei ole lupaa siirtää ja/tai väliaikaisesti luovuttaa oikeuksiaan kolmen seuraavan kalenterivuoden aikana;
b) ja jos tuottaja ei käytä keskimäärin vähintään 90 prosenttia oikeuksistaan kolmen seuraavan kalenterivuoden aikana, jäsenvaltion on peruutettava ja palautettava kansalliseen reserviin edellä mainittujen kolmen vuoden aikana keskimäärin käyttämättä jäänyt oikeuksien määrä."
2. Korvataan 34 artiklan 2 kohta seuraavasti:
"2 Palkkio-oikeuksien siirto ja niiden väliaikainen luovutus voi tulla voimaan vasta sen jälkeen, kun tuottaja, joka siirtää ja/tai luovuttaa oikeuksia, sekä tuottaja, joka ne vastaanottaa, ovat yhteisesti ilmoittaneet tästä jäsenvaltion toimivaltaisille viranomaisille.
Tämä ilmoitus on tehtävä jäsenvaltion vahvistamassa määräajassa ja viimeistään oikeudet vastaanottavan tuottajan jättäessä palkkiohakemuksensa."
3. Korvataan 35 artikla seuraavasti:
"35 artikla
Tuottajakohtaisen enimmäismäärän muuttaminen
Kun palkkio-oikeuksia siirretään tai luovutetaan väliaikaisesti, jäsenvaltioiden on vahvistettava uusi tuottajakohtainen enimmäismäärä ja toimitettava kyseisille tuottajille tieto näiden palkkio-oikeuksien määrästä viimeistään 60 päivää sen ajanjakson, jonka aikana tuottaja on tehnyt palkkiohakemuksensa, viimeisen päivän jälkeen."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Sitä sovelletaan kalenterivuodelta 1995 ja sitä seuraavilta kalenterivuosilta jätettyihin emolehmäpalkkiohakemuksiin.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 19 päivänä lokakuuta 1994.

Labels: 17
5
10
6
12